Peter Skaarup (DD), 2023-04-21:
Tak til forslagsstillerne for at rejse den her debat.
Forslaget tager udgangspunkt i forskellige meningsmålinger, der viser en lav og faldende tillid til politikerne, og det er jo i den grad noget, der er brug for at diskutere her i Folketinget, så jeg synes, det er vigtigt, at vi får debatten om, hvad man så kan gøre ved det.
I forslaget følger man op med nogle eksempler, som efter forslagsstillernes opfattelse vil bidrage til at skabe bedre tillid mellem politikerne og borgerne.
Man kommer også med eksempler, hvor det så ikke er sket; hvor der er problemer.
Eksemplerne er f.eks. manglende afholdelse af folkeafstemninger og borgerforslag, der behandles overfladisk af Folketinget.
Derfor vil forslagsstillerne så have nedsat en kommission, der kan undersøge, hvordan man kan sikre større tillid til politikerne fra befolkningen.
Vi synes, det er godt, at vi får rejst den her diskussion, og der er nogle gode elementer i det, der foreslås.
Som jeg var inde på tidligere, også over for Venstres ordfører, er det klart, at en af grundene til den her lave tillid efter Danmarksdemokraternes opfattelse er, at der tit sker det, at politikerne siger én ting, men gør noget helt andet.
Det så vi jo senest efter det overståede folketingsvalg her i november 2022, hvor der var partier, der sagde meget klart, ja, ultimativt i valgkampen: Det er sådan, det skal være.
Man forlangte f.eks. advokatundersøgelsen af statsminister Mette Frederiksen omkring minksagen.
Alligevel gik man altså ind i en regering og droppede straks den her advokatundersøgelse, selv om det faktisk var en af de allervigtigste ting i valgkampen for de pågældende partier.
Så lav tillid kan godt hænge sammen med brudte løfter, altså at der ikke er overensstemmelse mellem »gør« og »siger«.
Når man så kigger lidt videre på de ting, som vi skal diskutere omkring den her sag, er det også klart, at hurtige beslutninger hen over hovedet på befolkningen heller ikke er befordrende.
De hurtige beslutninger uden folkelig forankring kan jo f.eks. ses i regeringsgrundlaget, hvor det lige pludselig fremgår, at man skal afskaffe store bededag.
Ingen af regeringspartierne eller for den sags skyld andre partier havde i den forudgående valgkamp overhovedet diskuteret sådan nogle forslag, som må siges at være ret epokegørende og historiske – at man lige pludselig vælger at afskaffe store bededag.
Det er for mig at se eksempler på beslutninger fra en regering, der ikke ligefrem er med til at gavne tilliden mellem politikerne og så befolkningen.
Så nævner forslagsstillerne de såkaldte borgerforslag som et eksempel på, at der også er nogle problemer.
Der er et antal danskere, der stiller et borgerforslag.
Vi, partierne her i Folketinget, fremsætter rent teknisk de forslag i Folketinget, og så får vi debatten.
Det er jo også rigtigt, at rigtig mange af de her borgerforslag faktisk ikke får opbakning, og der er da også eksempler på, at man siger, at man er lidt ligeglad med, hvad der er kommet fra borgerne.
Men der er faktisk også eksempler på noget andet.
Så sent som i den her uge, nemlig nærmere betegnet i tirsdags, vedtog Folketinget faktisk et borgerforslag om et nyt dna-værktøj.
Det blev i hvert fald vedtaget; der var flertal for forslaget.
Så håber vi så, at regeringen, når det kommer til stykket, rent faktisk lytter og får det gennemført.
I den her debat synes jeg også det værd at nævne, at Folketingets partier indgik en aftale om at få den såkaldte magtudredning fra 2003 opdateret.
Mit eget parti, Danmarksdemokraterne, er med i aftalen, hvor man altså igangsætter sådan et forskningsprojekt over de kommende 5 år til en høj pris, men det er jo til gengæld også et vigtigt arbejde.
Noget af det, der er vigtigt, er jo at undersøge, hvordan det er, magten flytter.
Flytter den væk fra Folketinget over til andre steder?
Ja, det er jo en kendsgerning, at det tit sker.
Så det arbejde her vil vi deltage meget grundigt i i den kommende tid.
Så afslutningsvis vil jeg altså sige: Det vigtigste problem, vi skal håndtere, er den manglende tillid, og det opstår desværre ofte, ved at der er politikere, der siger én ting og gør noget andet.